Kommissionens beslutning

af 23. december 2003

om særlige betingelser for import af forarbejdede eller frosne toskallede bløddyr, pighuder, sækdyr og havsnegle fra Peru og om ophævelse af beslutning 2001/388/EF og 95/174/EF

(meddelt under nummer K(2003) 5053)

(EØS-relevant tekst)

(2004/30/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/492/EØF af 15. juli 1991 om sundhedsmæssige betingelser for produktion og afsætning af levende toskallede bløddyr(1), særlig artikel 9, stk. 3, litra b),

under henvisning til Rådets direktiv 91/493/EØF af 22. juli 1991 om sundhedsmæssige betingelser for produktion og afsætning af fiskerivarer(2), særlig artikel 11, stk. 1, og

ud fra følgende betragtninger:

(1) I Kommissionens beslutning 95/174/EF af 7. marts 1995 om særlige betingelser for import af levende toskallede bløddyr, pighuder, sækdyr og havsnegle med oprindelse i Peru(3) er det fastsat, hvilke sundhedsbetingelser der skal opfyldes ved import af levende toskallede bløddyr fra Peru.

(2) Som følge af de mangler, der blev konstateret under et kontrolbesøg i Peru i april 2001, vedtog Kommissionen beslutning 2001/338/EF af 27. april 2001 om visse beskyttelsesforanstaltninger over for toskallede bløddyr fra eller med oprindelse i Peru(4). Under kontrolbesøget blev det desuden konstateret, at der ikke blev eksporteret levende bløddyr fra Peru, og at den peruvianske kompetente myndighed ikke gennemførte kontrolforanstaltninger med hensyn til bløddyrssygdomme.

(3) Under et nyt kontrolbesøg i Peru i maj 2002 konstateredes det, at sundhedsbetingelserne var forbedret på tilfredsstillende vis, og at nogle af manglerne med hensyn til de peruvianske myndigheders sundhedskontrol var afhjulpet. På grundlag af disse oplysninger kunne Kommissionen vedtage beslutning 2003/509/EF af 10. juli 2003 om ændring af beslutning 2001/338/EF om visse beskyttelsesforanstaltninger over for toskallede bløddyr fra eller med oprindelse i Peru(5).

(4) De garantier, som de kompetente myndigheder nu giver, og som er underbygget ved dokumentation, viser, at de har afhjulpet de mangler, der blev konstateret ved kontrolbesøget. Da beskyttelsesforanstaltningerne indført ved beslutning 2001/338/EF således ikke længere er nødvendige, bør beslutningen derfor ophæves.

(5) Peru ønsker desuden udelukkende at foretage eksport til Fællesskabet af frosne eller forarbejdede toskallede bløddyr, pighuder, sækdyr og havsnegle, som er blevet steriliseret eller varmebehandlet i overensstemmelse med kravene i Kommissionens beslutning 2003/774/EØF af 30. oktober 2003 om godkendelse af nogle behandlinger til at hæmme udviklingen af patogene mikroorganismer i toskallede bløddyr og havsnegle(6). De særlige importbetingelser bør derfor kun omfatte frosne og forarbejdede toskallede bløddyr, og der bør udpeges produktionsområder, hvor der kan høstes toskallede bløddyr, pighuder, sækdyr og havsnegle i overensstemmelse med artikel 3, stk. 4, litra b), i direktiv 91/493/EØF. Der bør derfor fastsættes nye særlige importbetingelser, og beslutning 95/174/EF bør således ophæves.

(6) De øvrige importbetingelser bør være dem, der allerede er fastsat i Kommissionens beslutning 95/173/EF af 7. marts 1995 om særlige betingelser for import af fiskerivarer og akvakulturprodukter med oprindelse i Peru(7).

(7) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

"Ministerio de Salud, Dirección General de Salud Ambiental (DIGESA)" er den myndighed i Peru, der er ansvarlig for at kontrollere, at levende toskallede bløddyr, pighuder, sækdyr og havsnegle opfylder kravene i direktiv 91/492/EØF, og for at attestere dette.

Artikel 2

1. Forarbejdede eller frosne toskallede bløddyr, pighuder, sækdyr og havsnegle til konsum med oprindelse i Peru skal stamme fra et af de godkendte produktionsområder, der er opført i bilaget til denne beslutning.

2. Sendinger skal overholde betingelserne i beslutning 95/173/EF.

Artikel 3

Beslutning 95/174/EF og 2001/338/EF ophæves.

Artikel 4

Denne beslutning anvendes fra den 13. januar 2004.

Artikel 5

Denne beslutning er rettet til medlemsstaterne.

Udfærdiget i Bruxelles, den 23. december 2003.

På Kommissionens vegne

David Byrne

Medlem af Kommissionen

(1) EFT L 268 af 24.9.1991, s. 1. Senest ændret ved forordning (EF) nr. 806/2003 (EUT L 122 af 16.5.2003, s. 1).

(2) EFT L 268 af 24.9.1991, s. 15. Senest ændret ved forordning (EF) nr. 806/2003.

(3) EFT L 116 af 23.5.1995, s. 47.

(4) EFT L 120 af 28.4.2001, s. 45.

(5) EUT L 174 af 12.7.2003, s. 40.

(6) EUT L 283 af 31.10.2003, s. 78.

(7) EFT L 116 af 23.5.1995, s. 41. Ændret ved beslutning 95/311/EF (EFT L 186 af 5.8.1995, s. 78).

BILAG

PRODUKTIONSOMRÅDER, DER OPFYLDER BETINGELSERNE I DIREKTIV 91/492/EØF

>TABELPOSITION>